Kjerringa med staven

Kjerringa med staven er en tradisjonell, norsk folkesang av den typen vi kaller slåttestev eller slåtterim. Slåttestev har som oftest bare én strofe, men flere av de mest kjente slåttestevene som Pål sine høner, Per Spelmann og Kjerringa med staven har fått tildiktet flere strofer. Dette kaller vi slåttestevviser. Karakteristisk for slåttestevvisene er at de er konglomeratiske; de har ingen rød tråd og strofene kan synges i vilkårlig rekkefølge. Kjerringa med staven er også brukt som danselek på juletrefester og andre festlige sammenkomster. Elling Holst og Eivind Nielsens Norsk Billedbog for børn, Ny Samling fra 1890 må sies å ha revitalisert denne gamle barnesangen og sangleken. Teksten ble første gang nedtegnet av Ludvig Mathias Lindeman på midten av 1800-tallet, med Anders Olsen Graff på Løten som kilde. Melodien er en gammel vandremelodi, trykket første gang i Paris under navnet «Bondedans fra Bergens Stift i Norge». Hakadalen, eller Hakadal, ligger i Nittedal kommune i Akershus. Sagnet sier at flere gårder i Hakadal hadde kuene sine på sommerbeite på Kongsvangsskog seter, helt nord i bygda, der Kjerringa med staven var budeie. Bøndene klagde ofte over at de fikk for lite smør i forhold til melkemengda, som blir uttrykt i tekstlinja «åtte potter rømme, fire merker smør». Får du bare fire merker smør av åtte potter rømme, er du dårlig til å kinne. Melodi Midi-fil av folkemelodien «Kjerringa med staven» Kulturelle referanser Den norske komponisten Johan Svendsen har brukt melodien til «Kjerringa med staven» i sin fjerde norske rapsodi for stort orkester, Op. 22». Tekst Kjerringa med staven høgt oppi Hakadalen Åtte potter rømme, fire merker smør Såleis kinna Kari, Ola hadde før Kjerringa med staven - Kjerringa med kjeppen hoppa over bekken Og så datt ho uti, og så var ho blaut Og så gikk ho heimatt, og så fikk ho graut Kjerringa med kjeppen - Kjerringa med sleiva satt høgt oppi kleiva Og så vart ho vare jutulad'n då Jammen var det kara' før i verda og Kjerringa med sleiva - Kjerringa med turua satt høgt oppi furua Og så kom ein hare hoppande forbi Han sa, sit du bare, tiritiriti Kjerringa med turua - Kjerringa ho stridde, så kom ein fyr og fridde Vil du vera kjerring, skal eg vera mann Vil du koke kaffi, skal eg bera vann Kjerringa ho stridde En variant av andre strofe er slik: Kjerringa med sekken, hoppa over bekken så-å datt ho uti, så-å var ho våt men da ho kom oppatt, vart ho like kåt Kjerringa med sekken Ordet kåt, som i dag vanligvis betyr «seksuelt opphisset», betyr her «vilter, leken og livlig». Parodier Det er selvfølgelig vanskelig å avgjøre om tildiktninger på kjente folkeviser bør oppfattes som varianter eller rene travestier, men følgende strofe er nok mest ment som en moderne kommentar i den hensikt å skulle vekke latter: Kjerringa på kino turte ikke si no' foran satt 'n Ole Petter elefant, kjerringa fikk ikke sett 'n Cary Grant. Kjerringa på kino turte ikke si no'. Innspillinger (i utvalg) Nationaltheatrets kor. Utgitt på den akustiske 78-platen Gramophone 284545. Norrøna-Kvartetten. Innspilt i Oslo i juni 1949. Utgitt på 78-platen His Master's Voice A.L. 3006. Tobben & Eros versjon Kjerringa med staven er B-siden på viseduoen Tobben & Eros debutsingle «Vals i Valparaiso», innspilt og utgitt i 1970. Backingmusikere på låta var Rolf Larssons orkester. Singelen ble utgitt på Eko Records i Sverige, derfor er duoen kreditert som «Tobben och Ero» på singleomslaget. Referanser Eksterne lenker Nittedalsporten.no om bakgrunnen Presentasjon av «Kjerringa med staven» i hefte om folkedans for barn (nedlastbart pdf-dokument) Arkivert 29. oktober 2007 hos Wayback Machine. Lenke til Tobben & Eros versjon på Youtube